Kaapstad-man beseer ná muur op hom valReddingswerkers op die toneel. Foto: ER24 ŉ Man is kritiek beseer nadat ŉ muur Donderdagmiddag by ŉ erf in Claremont, Kaapstad, op hom geval het. Russel Meiring, ŉ woordvoerder van ER24, het Vrydag gesê die 30-jarige man was steeds onder die puin vasgekeer toe reddingswerker by die toneel opgedaag het. “Die metropolisie moes die gebied afsper sodat paramedici en reddingswerkers in ŉ veilige omgewing kon werk,” het Meiring gesê. Die man is na die Vincent Pallotti-hospitaal geneem nadat hy bevry is. Die oorsaak van die voorval is onbekend en word deur plaaslike owerhede ondersoek.